CELEX: C2006/048/69
Language: el
Date: 2006-02-25 00:00:00
Title: Υπόθεση T-412/05: Αγωγή της  18ης Νοεμβρίου 2005  —  Μ  κατά Ευρωπαίου Διαμεσολαβητή

25.2.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 48/35
            
         Αγωγή της 18ης Νοεμβρίου 2005 — «Μ» κατά Ευρωπαίου Διαμεσολαβητή
   (Υπόθεση T-412/05)
   (2006/C 48/69)
   Γλώσσα διαδικασίας: η γαλλική
   Διάδικοι
   
      Ενάγων:«Μ» (Βρυξέλλες, Βέλγιο) [Εκπρόσωπος: G. Vandersanden, δικηγόρος]
   
      Εναγόμενος: Ευρωπαίος Διαμεσολαβητής.
   Αιτήματα του ενάγοντος
   Ο ενάγων ζητεί από το Πρωτοδικείο:
   
               —
            
            
               να αναγνωρίσει ότι στοιχειοθετείται η εξωσυμβατική ευθύνη της Ευρωπαϊκής Κοινότητας βάσει του άρθρου 288, εδάφιο 2, ΕΚ, λόγω σφαλμάτων στα οποία υπέπεσε ο Ευρωπαίος Διαμεσολαβητής στο πλαίσιο της ασκήσεως των καθηκόντων του και ειδικότερα λόγω της δημοσιεύσεως της εκθέσεώς του 1288/99/OV, στην οποία κατονομάζεται αδίκως ο ενάγων, και λόγω αμελειών στις οποίες υπέπεσε ο Ευρωπαίος Διαμεσολαβητής όσον αφορά την εξέταση του φακέλου και τα εσφαλμένα συμπεράσματα στα οποία κατέληξε·
            
         
               —
            
            
               κατά συνέπεια, να υποχρεώσει την Ευρωπαϊκή Κοινότητα, εκπροσωπούμενη από τον Ευρωπαίο Διαμεσολαβητή, να καταβάλει στον ενάγοντα, προς αποκατάσταση της ζημίας στη σταδιοδρομία του, ως χρηματική ικανοποίηση λόγω της ηθικής του βλάβης και προς αποκατάσταση της βλάβης στην υγεία του, το ποσό των 150 000 ευρώ, υπολογιζόμενο προσωρινά, υπό την επιφύλαξη της τροποποιήσεώς του συνεχιζομένης της διαδικασίας·
            
         
               —
            
            
               να καταδικάσει την Ευρωπαϊκή Κοινότητα, εκπροσωπούμενη από τον Ευρωπαίο Διαμεσολαβητή, στα δικαστικά έξοδα.
            
         Ισχυρισμοί και κύρια επιχειρήματα
   Με καταγγελία υποβληθείσα ενώπιον του Ευρωπαίου Διαμεσολαβητή, μια ομάδα πολιτών ζήτησε να διαπιστωθεί η ύπαρξη μιας περιπτώσεως κακής διοικήσεως στο πλαίσιο της Επιτροπής, κατά την εξέταση της καταγγελίας την οποία υπέβαλαν ενώπιον αυτής κατά των εθνικών αρχών. Με την απόφαση της 18ης Ιουλίου 2002, ο Διαμεσολαβητής έκρινε ότι συνέτρεξε κακή διοίκηση και μεροληπτική εξέταση της καταγγελίας εκ μέρους της Επιτροπής.
   Η παρούσα αγωγή, ασκηθείσα από υπάλληλο της μονάδας της Επιτροπής που ήταν υπεύθυνη για την εξέταση της εν λόγω καταγγελίας έχει ως αντικείμενο της αποκατάσταση της ζημίας την οποία ισχυρίζεται ότι υπέστη ο ενάγων λόγω της μνείας του ονόματός του στην απόφαση 1288/99/OV και των προβαλλομένων αμελειών στις οποίες υπέπεσε ο Ευρωπαίος Διαμεσολαβητής όσον αφορά την εξέταση του φακέλου και τα συμπεράσματα στα οποία κατέληξε με την προπαρατεθείσα απόφαση. Ο ενάγων ισχυρίζεται ότι, μετά τη δημοσίευση της αποφάσεως, έγινε μνεία του ονόματός του σε ανακοινωθέν Τύπου του Διαμεσολαβητή και η μνεία αυτή επαναλήφθηκε σε διάφορες εφημερίδες και ιστοσελίδες, πράγμα το οποίο του προκάλεσε ζημία. Κατά την άποψη του ενάγοντος, η ζημία την οποία ισχυρίζεται ότι υπέστη ήταν ακόμη μεγαλύτερη καθόσον αυτός ασκεί σημαντικά καθήκοντα και η δημοσίευση της αποφάσεως του Διαμεσολαβητή έθιξε σοβαρά την επαγγελματική του ακεραιότητα.
   Η αγωγή του ενάγοντος στηρίζεται στο άρθρο 288, εδάφιο 2, ΕΚ, το οποίο προβλέπει την εξωσυμβατική ευθύνη της Ευρωπαϊκής Κοινότητας, η οποία κατ' αυτόν στοιχειοθετείται εν προκειμένω λόγω της προβαλλομένης πλημμελούς συμπεριφοράς του Διαμεσολαβητή.
   Προς στήριξη της αγωγής του, ο ενάγων ισχυρίζεται κατ' αρχάς ότι, εν προκειμένω, ο Διαμεσολαβητής υπέπεσε σε σοβαρό σφάλμα κατονομάζοντας πρόσωπα –μεταξύ των οποίων ο προσφεύγων– στην έκθεσή του, κατά παραβίαση των αρχών της εμπιστευτικότητας και της αναλογικότητας, καθόσον η μνεία του ονόματος του ενάγοντος δεν ήταν, κατά τη γνώμη του, απαραίτητη και δεν θα μπορούσε να δικαιολογηθεί, κατ' εξαίρεση από τον γενικό κανόνα της εμπιστευτικότητας (1).
   Επιπλέον, ο ενάγων ισχυρίζεται ότι η συμπεριφορά του Διαμεσολαβητή και των υπηρεσιών του συνιστά παραβίαση της αρχής της εκατέρωθεν ακροάσεως, η οποία αποτελεί ουσιώδη αρχή των δικαιωμάτων άμυνας. Ισχυρίζεται επίσης ότι απαγορεύεται να κρίνεται δυσμενώς ένα φυσικό ή νομικό πρόσωπο, σε μια έκθεση που πρέπει να δημοσιευθεί αφού γίνει γνωστή στο κοινό και που πρέπει να διαδοθεί ευρέως.
   Τέλος, ο ενάγων ισχυρίζεται επίσης ότι ο Διαμεσολαβητής, εκδίδοντας την εν λόγω απόφαση, εκτίμησε εσφαλμένως τα πραγματικά περιστατικά και βασίστηκε σε ανεπαρκή στοιχεία.
   
      (1)  Προς στήριξη των αιτημάτων του, ο ενάγων επικαλείται, μεταξύ άλλων, την απόφαση του ΔΕΚ της 10ης Ιουλίου 2001, C-315/99 P, ISMERI-EUROPA κατά Ελεγκτικού Συνεδρίου, Συλλογή 2001, σ. Ι-5281.